Уэгур зи плъапIэхэр
Налшык и кхъухьлъатэ телъэтыкIыпIэм щекIуэкIащ щIалэгъуалэ зэхыхьэ.
НэгъуэщI къэралыгъуэхэм куэд лъандэрэ къыщокIуэкI аэропорт нэхъ ин дыдэхэм щIалэгъуалэр щызэхуэсрэ сурэт гъэщIэгъуэнхэр щызытрагъэхыу. Дауи, япэщIыкIэ абыкIэ хуит зыкърагъэщI унафэщIхэм. Зэщхьу хуэпа ныбжьыщIэхэр апхуэдэу щызэхуос Франджым, Германием, Инджылызым, США-м я аэропортышхуэхэм. Абыхэм я нэ къызыхуикIыр зыщ — кхъухьлъатэ лъэщхэм ябгъурыту, щхьэж зэрыхуейм хуэдэу сурэт зытрагъэхынырщ.
«Налшык» аэропортым и генеральнэ унафэщI Уэртэн Аслъэн и унафэкIэ плIэ гъуэжьыбзэхэр зэщхьу зыщыгъ щIалэгъуалэ гупышхуэр кхъухьлъатэ телъэтыкIыпIэм дашащ икIи езыхэм я гум зэрыIэпихым хуэдэу сурэтхэр зытрагъэхащ.
И инагъкIэ урысей, европей аэропортхэм ялъэщIэмыхьэ пэтми, кхъухьлъатэ парк хъарзынэ дэри диIэщ. Дигу къэдгъэкIыжынщ ахэр щетIысэх Москва и аэропорт инхэм ди республикэм икI кхъухьлъатэхэр илъэс зыбжанэ и пэкIэ щапхъэу щагъэлъагъуэу зэрыщытар. Дунейпсо мыхьэнэ зыгъуэта ди аэропортым адэкIи зэрызиужьынум шэч хэлъкъым. Абы къикIыращи, уэгур зи хъуэпсапIэхэм ирагъэлъагъун дяпэкIи яIэнущ.
Шэрэдж Дисэ.
